En els contractes d'assegurança per grans riscos les parts tenen lliure elecció de la llei aplicable.
Es consideren grans riscos els següents:
a ) Els de vehicles ferroviaris, vehicles aeris, vehicles marítims, lacustres i fluvials, mercaderies transportades (compresos els equipatges i altres béns transportats), la responsabilitat civil en vehicles aeris (compresa la responsabilitat del transportista) i la responsabilitat civil de vehicles marítims, lacustres i fluvials (compresa la responsabilitat civil del transportista).
b ) Els de crèdit i de caució quan el prenedor exerceixi a títol professional una activitat industrial, comercial o liberal i el risc es refereixi a aquesta activitat.
c ) Els de vehicles terrestres (no ferroviaris), incendi i elements naturals, altres danys als béns, responsabilitat civil en vehicles terrestres automòbils (compresa la responsabilitat del transportista), responsabilitat civil en general, i pèrdues pecuniàries diverses, sempre que el prenedor superi, com a mínim, els límits de dos dels tres criteris següents:
Si el prenedor de l'assegurança forma part d'un conjunt d'empreses el balanç consolidat del qual s'estableixi d'acord amb el que disposen els articles 42 a 49 del Codi de comerç, els criteris esmentats anteriorment s'apliquen sobre la base del balanç consolidat.
La llei espanyola sobre el contracte d'assegurança és aplicable al d'assegurança contra danys, en els casos següents:
a ) Quan es refereixi a riscos que estiguin situats en territori espanyol i el prenedor de l'assegurança hi tingui la residència habitual, si es tracta d'una persona física, o el seu domicili social o seu de direcció efectiva de negocis, si es tracta d'una persona jurídica.
Fora dels casos que preveu el número anterior, regeixen les normes següents per determinar la llei aplicable al contracte d'assegurança contra danys:
a ) Quan es refereixi a riscos que estiguin situats en territori espanyol i el prenedor de l'assegurança no hi tingui la residència habitual, domicili social o seu de direcció efectiva de negocis, les parts poden elegir entre l'aplicació de la llei espanyola o la llei de l'estat en què el prenedor de l'assegurança tingui la residència, el domicili social o la direcció efectiva.
b ) Quan el prenedor de l'assegurança sigui un empresari o un professional i el contracte cobreixi riscos relatius a les seves activitats realitzades en diferents estats de la Comunitat Econòmica Europea, les parts poden elegir entre la llei de qualsevol dels estats en què els riscos estiguin situats o la d'aquell en què el prenedor tingui la residència, el domicili social o la direcció efectiva de negocis.
c ) Quan la garantia dels riscos que estiguin situats en territori espanyol es limiti als sinistres que puguin ocórrer en un estat membre diferent d'Espanya, les parts poden elegir la llei d'aquest estat.
Als efectes del que preveuen els números precedents, la situació territorial dels riscos es determina de conformitat amb el que preveu la Llei 33/1984, de 2 d'agost, sobre ordenació de l'assegurança privada.
L'elecció per les parts de llei aplicable, quan sigui possible, s'ha d'expressar en el contracte o s'ha de desprendre clarament del seu contingut.
Si falta l'elecció, el contracte es regeix per la llei de l'estat d'entre els previstos en aquest número amb el qual tingui una relació més estreta.
Tanmateix, si una part del contracte és separable de la resta i presenta una relació més estreta amb algun altre estat dels previstos en aquest número, excepcionalment, es pot aplicar a aquesta part del contracte la llei d'aquest estat.
Es presumeix que hi ha una relació més estreta amb l'estat membre en què se situï el risc.
El que disposen els números precedents s'entén sense perjudici de les disposicions d'ordre públic que contingui la llei espanyola, sigui quina sigui la llei aplicable al contracte d'assegurança de danys.
Tanmateix, si el contracte cobreix riscos situats en diversos estats membres de la Comunitat Econòmica Europea, es considera que hi ha diversos contractes als efectes del que preveu aquest número, i que cadascun correspon únicament a un estat.